## Pravilnik o službenim iskaznicama i značkama inspektora elektroničkih komunikacija i nadzornika elektroničkih komunikacija

### NN 131/2009 (31.10.2009.), Pravilnik o službenim iskaznicama i značkama inspektora elektroničkih komunikacija i nadzornika elektroničkih komunikacija

MINISTARSTVO MORA, PROMETA I INFRASTRUKTURE

3211

Na temelju članka 111. stavka 7. i članka 113. stavka 8. Zakona o elektroničkim komunikacijama (»Narodne novine«, broj 73/08.) ministar mora, prometa i infrastrukture donosi

PRAVILNIK

O SLUŽBENIM ISKAZNICAMA I ZNAČKAMA INSPEKTORA ELEKTRONIČKIH KOMUNIKACIJA I NADZORNIKA ELEKTRONIČKIH KOMUNIKACIJA

Sadržaj Pravilnika

Članak 1.

Ovim se Pravilnikom propisuju oblik i sadržaj obrasca službene iskaznice i značke inspektora elektroničkih komunikacija, oblik i sadržaj obrasca službene iskaznice i značke nadzornika elektroničkih komunikacija te način izdavanja, uporabe i vođenja upisnika o izdanim službenim iskaznicama i značkama inspektora elektroničkih komunikacija i nadzornika elektroničkih komunikacija.

Oblik i sadržaj obrasca službene iskaznice i značke inspektora elektroničkih komunikacija

Članak 2.

(1) Službena iskaznica inspektora elektroničkih komunikacija otiskana je na punijem papiru bijele boje, pravokutnog oblika veličine 90×60 mm, koji se nalazi u prozirnom uvezu od plastične mase.

(2) Službena iskaznica iz stavka 1. ovoga članka sadrži:

a) na prednjoj strani:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »Ministarstvo mora, prometa i infrastrukture«,

4. naziv: »ISKAZNICA INSPEKTORA ELEKTRONIČKIH KOMUNIKACIJA«,

5. broj iskaznice,

6. mjesto za sliku nositelja iskaznice, veličine 28×32 mm,

7. ime i prezime nositelja iskaznice;

b) na poleđini:

8. opis ovlasti nositelja iskaznice,

9. mjesto i nadnevak izdavanja iskaznice,

10. mjesto za vlastoručni potpis nositelja iskaznice,

11. mjesto za pečat i potpis ministra nadležnog za elektroničke komunikacije.

(3) Obrazac službene iskaznice iz stavka 1. ovoga članka propisan je u Dodatku 1.a koji je tiskan uz ovaj Pravilnik i čini njegov sastavni dio.

(4) Službena značka inspektora elektroničkih komunikacija okruglog je oblika, promjera 60 mm, a izrađena je od kovine, s mjedenom ili kromiranom podlogom. Na vanjskom rubu izveden je hrvatski pleter u mjedenom reljefu zlatne boje, na kojem su istaknuta slova »RH« (Republika Hrvatska), veličine 6 mm. U središtu službene značke na zrakasto srebrnastom okruglom polju nalazi se grb Republike Hrvatske izveden u crvenom i bijelom emajlu, visine 20 mm. Ispod grba proviruje stilizirani znak munje zlatne boje, s vrhom usmjerenim u gornji lijevi kut središnjega polja. U gornjem dijelu kružnoga poniklanog prstena, između hrvatskoga pletera i središnjega polja, plavim emajlom ispisane su riječi: »INSPEKTOR ELEKTRONIČKIH KOMUNIKACIJA«. Donjim dijelom službene značke proteže se poniklana lenta koja djelomično pokriva hrvatski pleter i na kojoj je plavim emajlom upisan troznamenkasti serijski broj službene značke. Službena značka izrađena je u niskom reljefu, tako da su hrvatski pleter i grb Republike Hrvatske izbočeni, dok se serijski broj službene značke utiskuje. Na stražnjoj strani službene značke nalazi se lisnata opruga od perne bronce. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

(5) Obrazac službene značke iz stavka 4. ovoga članka propisan je u Dodatku 1.b koji je tiskan uz ovaj Pravilnik i čini njegov sastavni dio.

Članak 3.

(1) Inspektor elektroničkih komunikacija nosi službenu iskaznicu i značku iz članka 2. ovoga Pravilnika, kojima dokazuje svoje službeno svojstvo, identitet i ovlasti u obavljanju poslova inspekcijskog nadzora, u kožnom povezu.

(2) Kožni povez iz stavka 1. ovoga članka crne je boje i trostrukoga pregiba, a veličina svakoga pregiba je 80×120 mm. U prednjem pregibu kožnoga poveza, s unutarnje strane, smještena je službena iskaznica, a na unutarnjem pregibu kožnoga poveza, u donjem dijelu, smještena je službena značka.

(3) Na prednjoj strani kožnoga poveza iz stavka 1. ovoga članka zlatnom je bojom utisnut grb Republike Hrvatske, ispod kojega su utisnute riječi: »REPUBLIKA HRVATSKA – INSPEKTOR ELEKTRONIČKIH KOMUNIKACIJA«.

Izdavanje i uporaba službene iskaznice i značke inspektora elektroničkih komunikacija

Članak 4.

(1) Službenu iskaznicu i značku inspektora elektroničkih komunikacija s pripadajućim kožnim povezom izdaje ministarstvo nadležno za elektroničke komunikacije.

(2) Službenu iskaznicu inspektora elektroničkih komunikacija potpisuje ministar nadležan za elektroničke komunikacije.

Članak 5.

(1) Službena iskaznica i značka inspektora elektroničkih komunikacija smije se upotrebljavati samo u svrhu obavljanja poslova inspekcijskog nadzora u okviru ovlasti utvrđenih Zakonom o elektroničkim komunikacijama i drugim propisima, a svaka zlouporaba službene iskaznice i značke povlači odgovornost u skladu s posebnim propisima.

(2) Službenu iskaznicu i značku inspektora elektroničkih komunikacija zabranjeno je davati na uporabu drugim osobama.

Oblik i sadržaj obrasca službene iskaznice i značke nadzornika elektroničkih komunikacija

Članak 6.

(1) Službena iskaznica nadzornika elektroničkih komunikacija otiskana je na punijem papiru bijele boje, pravokutnog oblika veličine 90×60 mm, koji se nalazi u prozirnom uvezu od plastične mase.

(2) Službena iskaznica iz stavka 1. ovoga članka sadrži:

a) na prednjoj strani:

1. grb Republike Hrvatske u boji,

2. natpis: »REPUBLIKA HRVATSKA«,

3. natpis: »Hrvatska agencija za poštu i elektroničke komunikacije«,

4. naziv: »ISKAZNICA NADZORNIKA ELEKTRONIČKIH KOMUNIKACIJA«,

5. broj iskaznice,

6. mjesto za sliku nositelja iskaznice, veličine 28×32 mm,

7. ime i prezime nositelja iskaznice;

b) na poleđini:

8. opis ovlasti nositelja iskaznice,

9. mjesto i nadnevak izdavanja iskaznice,

10. mjesto za vlastoručni potpis nositelja iskaznice,

11. mjesto za pečat i potpis predsjednika Vijeća Hrvatske agencije za poštu i elektroničke komunikacije.

(3) Obrazac službene iskaznice iz stavka 1. ovoga članka propisan je u Dodatku 2.a koji je tiskan uz ovaj Pravilnik i čini njegov sastavni dio.

(4) Službena značka nadzornika elektroničkih komunikacija okruglog je oblika, promjera 60 mm, a izrađena je od kovine, s mjedenom ili kromiranom podlogom. Na vanjskom rubu izveden je hrvatski pleter u mjedenom reljefu zlatne boje, na kojem su istaknuta slova »RH« (Republika Hrvatska), veličine 6 mm. U središtu službene značke na zrakasto srebrnastom okruglom polju nalazi se grb Republike Hrvatske izveden u crvenom i bijelom emajlu, visine 20 mm. Ispod grba proviruje stilizirani znak munje zlatne boje, s vrhom usmjerenim u gornji lijevi kut središnjega polja. U gornjem dijelu kružnoga poniklanog prstena, između hrvatskoga pletera i središnjega polja, plavim emajlom ispisane su riječi: »NADZORNIK ELEKTRONIČKIH KOMUNIKACIJA«. Donjim dijelom službene značke proteže se poniklana lenta koja djelomično pokriva hrvatski pleter i na kojoj je plavim emajlom upisan troznamenkasti serijski broj službene značke. Službena značka izrađena je u niskom reljefu, tako da su hrvatski pleter i grb Republike Hrvatske izbočeni, dok se serijski broj službene značke utiskuje. Na stražnjoj strani službene značke nalazi se lisnata opruga od perne bronce. Službena značka pričvršćuje se na stražnjoj strani na kožni povez uz pomoć navoja s maticom ili na drugi prikladan način.

(5) Obrazac službene značke iz stavka 4. ovoga članka propisan je u Dodatku 2.b koji je tiskan uz ovaj Pravilnik i čini njegov sastavni dio.

Članak 7.

(1) Nadzornik elektroničkih komunikacija nosi službenu iskaznicu i značku iz članka 6. ovoga Pravilnika, kojima dokazuje svoje službeno svojstvo, identitet i ovlasti u obavljanju poslova stručnog nadzora, u kožnom povezu.

(2) Kožni povez iz stavka 1. ovoga članka tamnoplave je boje i trostrukoga pregiba, a veličina svakoga pregiba je 80×120 mm. U prednjem pregibu kožnoga poveza, s unutarnje strane, smještena je službena iskaznica, a na unutarnjem pregibu kožnoga poveza, u donjem dijelu, smještena je službena značka.

(3) Na prednjoj strani kožnoga poveza iz stavka 1. ovoga članka zlatnom je bojom utisnut grb Republike Hrvatske, ispod kojeg su utisnute riječi: »REPUBLIKA HRVATSKA – NADZORNIK ELEKTRONIČKIH KOMUNIKACIJA«.

Izdavanje i uporaba službene iskaznice i značke nadzornika elektroničkih komunikacija

Članak 8.

(1) Službenu iskaznicu i značku nadzornika elektroničkih komunikacija s pripadajućim kožnim povezom izdaje Hrvatska agencija za poštu i elektroničke komunikacije (u daljnjem tekstu: Agencija).

(2) Službenu iskaznicu nadzornika elektroničkih komunikacija potpisuje predsjednik Vijeća Agencije.

Članak 9.

(1) Službena iskaznica i značka nadzornika elektroničkih komunikacija smije se upotrebljavati samo u svrhu obavljanja poslova stručnog nadzora u okviru ovlasti utvrđenih Zakonom o elektroničkim komunikacijama i drugim propisima, a svaka zlouporaba službene iskaznice i značke povlači odgovornost u skladu s posebnim propisima.

(2) Službenu iskaznicu i značku nadzornika elektroničkih komunikacija zabranjeno je davati na uporabu drugim osobama.

Vraćanje službenih iskaznica i značaka

Članak 10.

(1) Inspektor elektroničkih komunikacija kojemu prestane državna služba u ministarstvu nadležnom za elektroničke komunikacije, ili koji je raspoređen na drugo radno mjesto, obvezan je s danom prestanka državne službe, navedenim u rješenju o prestanku državne službe, odnosno s danom raspoređivanja na drugo radno mjesto, navedenim u rješenju o rasporedu na drugo radno mjesto, službenu iskaznicu i značku predati nadređenom službeniku.

(2) Nadzornik elektroničkih komunikacija kojemu prestane radni odnos u Agenciji, ili koji je raspoređen na drugo radno mjesto, obvezan je s danom prestanka radnog odnosa, navedenim u rješenju o prestanku radnog odnosa, odnosno s danom raspoređivanja na drugo radno mjesto, navedenim u rješenju o rasporedu na drugo radno mjesto, službenu iskaznicu i značku predati ravnatelju Agencije.

(3) Vraćene službene iskaznice i značke iz stavka 1. i 2. ovoga članka poništavaju se i pohranjuju u ministarstvu nadležnom za elektroničke komunikacije, odnosno u Agenciji.

Privremeno oduzimanje službenih iskaznica i značaka

Članak 11.

Inspektoru elektroničkih komunikacija i nadzorniku elektroničkih komunikacija privremeno će se oduzeti službena iskaznica i značka ako je protiv njega pokrenuta istraga ili je podignuta optužnica bez pokretanja istrage, i to do okončanja postupka.

Gubitak ili nestanak službenih iskaznica i značaka

Članak 12.

(1) Inspektor elektroničkih komunikacija koji izgubi službenu iskaznicu ili značku, ili na drugi način ostane bez službene iskaznice ili značke, mora o tome bez odgode izvijestiti nadređenog službenika.

(2) Nadzornik elektroničkih komunikacija koji izgubi službenu iskaznicu ili značku, ili na drugi način ostane bez službene iskaznice ili značke, mora o tome bez odgode izvijestiti ravnatelja Agencije.

(3) Inspektoru elektroničkih komunikacija i nadzorniku elektroničkih komunikacija iz stavka 1. i 2. ovoga članka izdat će se nova službena iskaznica i/ili značka, nakon što je izgubljena ili na drugi način nestala službena iskaznica i/ili značka oglašena nevažećom u »Narodnim novinama«.

Vođenje upisnika izdanih i vraćenih službenih iskaznica i značaka

Članak 13.

(1) Ministarstvo nadležno za elektroničke komunikacije vodi upisnik izdanih i vraćenih službenih iskaznica i značaka inspektora elektroničkih komunikacija, koji sadrži upisni broj, ime i prezime nositelja iskaznice, naziv radnog mjesta nositelja iskaznice, broj iskaznice i značke, nadnevak izdavanja iskaznice i značke, potpis nositelja iskaznice, nadnevak vraćanja iskaznice i značke te prostor za upis napomena.

(2) Agencija vodi upisnik izdanih i vraćenih službenih iskaznica i značaka nadzornika elektroničkih komunikacija, koji sadrži upisni broj, ime i prezime nositelja iskaznice, naziv radnog mjesta nositelja iskaznice, broj iskaznice i značke, nadnevak izdavanja iskaznice i značke, potpis nositelja iskaznice, nadnevak vraćanja iskaznice i značke te prostor za upis napomena.

(3) Podatke iz upisnika iz stavka 2. ovoga članka Agencija redovito, a najmanje jedanput godišnje dostavlja ministarstvu nadležnom za elektroničke komunikacije.

Zamjena službenih iskaznica i značaka

Članak 14.

(1) Službene iskaznice i značke telekomunikacijskog inspektora i telekomunikacijskog nadzornika, koje su izdane prema Pravilniku o službenim iskaznicama i značkama telekomunikacijskog inspektora i telekomunikacijskog nadzornika (»Narodne novine«, broj 49/07.), zamijenit će se službenim iskaznicama i značkama propisanima ovim Pravilnikom u roku od 90 dana od dana stupanja na snagu ovoga Pravilnika.

(2) Do izdavanja službenih iskaznica i značaka propisanih ovim Pravilnikom, inspektori elektroničkih komunikacija i nadzornici elektroničkih komunikacija mogu upotrebljavati ranije izdane službene iskaznice i značke iz stavka 1. ovoga članka, u svrhu obavljanja poslova inspekcijskog i stručnog nadzora.

Propis koji prestaje važiti

Članak 15.

Danom stupanja na snagu ovoga Pravilnika prestaje važiti Pravilnik o službenim iskaznicama i značkama telekomunikacijskog inspektora i telekomunikacijskog nadzornika (»Narodne novine«, broj 49/07.).

Stupanje na snagu Pravilnika

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/09-02/60

Urbroj: 530-10-09-4

Zagreb, 21. listopada 2009.

Ministar
Božidar Kalmeta, dipl. ing., v. r.

Dodatak 1.a

Službena iskaznica nadzornika elektroničkih komunikacija

Prednja strana

![](dodatni/404556.jpeg)

Poleđina

![](dodatni/404557.jpeg)

Dodatak 1.b

Službena značka inspektora elektroničkih komunikacija

![](dodatni/404558.jpeg)

Dodatak 2.a

Službena iskaznica nadzornika elektroničkih komunikacija

Prednja strana

![](dodatni/404559.jpeg)

Poleđina

![](dodatni/404560.jpeg)

Dodatak 2.b

Službena značka nadzornika elektroničkih komunikacija

![](dodatni/404561.jpeg)

Pravilnik, NN 131/2009-3211